CELEX: 62009CN0155
Language: sk
Date: 2009-05-04 00:00:00
Title: Vec C-155/09: Žaloba podaná 4. mája 2009 — Komisia Európskych spoločenstiev/Helénska republika

18.7.2009   
            
            
               SK
            
            
               Úradný vestník Európskej únie
            
            
               C 167/4
            
         Žaloba podaná 4. mája 2009 — Komisia Európskych spoločenstiev/Helénska republika
   (Vec C-155/09)
   2009/C 167/07
   Jazyk konania: gréčtina
   
      Účastníci konania
   
   
      Žalobkyňa: Komisia Európskych spoločenstiev (v zastúpení: R. Lyal a D. Triantafyllu)
   
      Žalovaná: Helénska republika
   
      Návrhy žalobkyne
   
   
               —
            
            
               určiť, že Helénska republika si nesplnila povinnosti, ktoré jej vyplývajú z článkov 18 ES, 39 ES a 43 ES posudzovaných v súvislosti s článkom 12 ES (a podľa článkov 28, 31 a 4 Zmluvy EHP), v rozsahu, v akom bráni výkonu základných slobôd, ktoré vyplývajú z týchto ustanovení
               
                           —
                        
                        
                           tým, že oslobodila od dane z prevodu a prechodu nehnuteľností len osoby už trvalo usadené v Grécku, pričom vylúčila tie, ktoré sa tu chcú usadiť v budúcnosti,
                        
                     
                           —
                        
                        
                           tým, že priznala za určitých podmienok oslobodenie od dane z prevodu a prechodu nehnuteľností v Grécku len helénskym štátnym príslušníkom, ktorí nadobúdajú v Grécku prvé bydlisko, čím výslovne diskriminovala zahraničných rezidentov, ktorí nie sú helénskymi štátnymi príslušníkmi,
                        
                     
         
               —
            
            
               zaviazať Helénsku republiku na náhradu trov konania.
            
         
      Žalobné dôvody a hlavné tvrdenia
   
   Z oslobodenia od dane z prevodu a prechodu nehnuteľností majú prospech hlavne helénski štátni príslušníci. Skutočnosť, že z tohto oslobodenia boli vylúčení príslušníci Spoločenstva, ktorí ešte nemajú bydlisko v Grécku, je diskrimináciou z dôvodu štátnej príslušnosti, ktorá komplikuje a bráni v nadobudnutí prvého bydliska v tejto krajine občanmi ostatných členských štátov. Túto diskriminačnú prekážku potvrdzuje a posilňuje výslovné obmedzenie oslobodenia na helénskych občanov zo zahraničia.
   Charakter tohto opatrenia nespočíva v uľahčení prístupu štátnych príslušníkov k vlastníctvu ich bydliska, pretože neexistuje príslušná povinnosť túto nehnuteľnosť využívať. Okrem toho je neprimerané, lebo miesto skutočného bydliska je možné kontrolovať pomocou vyhlásenia nadobúdateľov, doplneného o rôzne zápisy do registrov a kontroly.
   Pokiaľ ide o výslovne obmedzenie výhody oslobodenia na helénskych občanov zo zahraničia, nemožno ho odôvodniť snahou o ich repatriáciu, pretože tento cieľ je v rozpore so zásadou slobody pohybu.